ጠቅላላ ጉባኤ ያላደረጉ ፓርቲዎች 6ኛው ዙር ጠቅላላ ምርጫ በተጠናቀቀ በሦስት ወራት ጊዜ ውስጥ እንዲያካሂዱ ተፈቀደ
 በጋዜጣው ሪፖርተር አዲስ አበባ፦ ጠቅላላ ጉባኤ ያላደረጉ ፓርቲዎች 6ኛው ዙር ጠቅላላ ምርጫ በተጠናቀቀ በሦስት ወራት ጊዜ ውስጥ እንዲያካሂዱ የኢትዮጵያ ብሔራዊ ምርጫ ቦርድ ውሳኔ አሳለፈ። ቦርዱ ትናንት ባወጣው መግለጫ፣ የፖለቲካ ፓርቲዎችን ምዝገባ ሂደት በሚያከናውንበት ወቅት የምርጫ፣ የፖለቲካ ፓርቲዎች ምዝገባ እና የምርጫ ሥነምግባር አዋጅ ቁጥር 1162/2011 ዓ.ም. እና በመመሪያ ቁጥር 3 መሠረት ጠቅላላ ጉባኤ በማድረግ እስከ ጥር 30 ቀን 2013 ዓ.ም. ድረስ እንዲያቀርቡ የተገለፀላቸው ፓርቲዎች እንደነበሩ አስታውሷል። ቦርዱ በ2012 ዓ.ም. ሊያካሂድ የነበረው 6ኛ ሀገራዊ ምርጫ በዓለም አቀፍ ደረጃ የተከሰተውን የኮቪድ- 19 ወረርሽኝ ስጋት ምክንያት ተላልፎ እንደነበር የጠቆመው ቦርዱ፣ በአሁኑ ወቅት የምርጫው የጊዜ ሰሌዳ ይፋ ሆኖ የተለያዩ ተግባራት እየተከናወነ እንደሚገኝ አመልክቷል። ጥር 30 ቀን 2013 ዓ.ም. ድረስ ጠቅላላ ጉባኤ እንዲያካሂዱ የተገለፀላቸው የፖለቲካ ፓርቲዎች በተጠቀሰው ጊዜ ጠቅላላ ጉባኤ ማካሄዱ በሚያደርጉት የምርጫ ዝግጅት እንቅስቃሴ ላይ ጫና እንደሚፈጥርባቸው ማመልከታቸውን ገልጾ፣ ምርጫው ከተጠናቀቀ በኋላ ጠቅላላ ጉባኤ እንዲያካሂዱ እንዲፈቀድላቸው ለቦርዱ ጥያቄ ማቅረባቸውን አመልክቷል ፡፡ ቦርዱም ጥር 7 ቀን 2013 ዓ.ም. ባካሄደው ስብሰባ የፖለቲካ ፓርቲዎች እስከ ጥር 30 ቀን 1013 ዓ.ም. ድረስ ጠቅላላ ጉባኤ እንዲያካሂዱ ያሳለፈውን ውሣኔ እንዲራዘምላቸው ያቀረቡትን ጥያቄ መመርመሩን ጠቁሞ፣ በዚህም ቦርዱ የ6ኛውን ሀገር አቀፍ ምርጫ አፈፃፀም የጊዜ ሰሌዳ አውጥቶ ወደ ተግባራዊ እንቅስቃሴ የገባ በመሆኑ በአሁኑ ወቅት የፖለቲካ ፓርቲዎች ጠቅላላ ጉባኤ ቢያካሂዱ ጫና የሚፈጠርባቸው መሆኑን ግምት ውስጥ በማስገባት 6ኛው ዙር ጠቅላላ ምርጫ በተጠናቀቀ በሦስት ወራት ጊዜ ውስጥ ጠቅላላ ጉባኤ አካሂደው መተዳደሪያ ደንባቸው ላይ ማስተካከያ በማድረግ እንዲያቀርቡ መወሰኑን አስታውቋል፡፡ በመሆኑም
የምርጫ ተሳትፎ ዝግጅት
ምክንያት ጠቅላላ ጉባኤ
ማድረግ ያልቻሉ የፖለቲካ
ፓርቲዎች 6ኛው ሀገር
አቀፍ ምርጫ በተጠናቀቀ
በሦስት ወር ጊዜ
ውስጥ ጠቅላላ ጉባኤያቸውን
በማከናወን ማሻሻያዎቻቸውን ለቦርዱ
እንዲያቀርቡ አሳስቧል። ይህ
ውሳኔ ተግባራዊ የሚሆነው
በ6ኛው ሀገራዊ
ምርጫ ላይ የሚሳተፉ
ፓርቲዎች ላይ ብቻ
መሆኑን አስታውቋል።አዲስ ዘመን ታህሳስ 13/2013